
SUSRET SA STRUČNJACIMA
Dramski rad u inkluziji migranata i Roma – 
psiho-socijalna pomoć deci i roditeljima
četvrtak 6. decembar 2018. u 19.00
Kuća ljudskih prava i demokratije
Kneza Miloša 4, Beograd
Susret vodi Milica Hinić, 
etnolog, antropolog i psihodramaturg na superviziji. 
Moderatorka: Nataša Kitanoska, profesor 
Dramske i psihodramske tehnike dragocen su metod za razumevanje položaja i životnih okolnosti mladih migranata i Roma, jer nam omogućuju da kroz novu prizmu sagledamo živote koji se razlikuju od onoga što nam je najčešće blisko i da se iskustveno povežemo sa drugačijim modelom odrastanja. 

U proteklih nekoliko godina u obrazovni sistem u Republici Srbiji postepeno je uključivan sve veći broj učenika migranata ili tražioca azila. Prema podacima Ministarstva prosvete, na početku školske 2017-2018. godine upisano je 447 dece u 37 osnovne škole u sedam gradova, od toga 137 dece u 16 škola u Beogradu. 

Prema podacima UNHCR-a, januara 2018. godine u Srbiji bilo je registrovano 4,196 migranata/tražioca azila. Do 2016. godine deca su bila uključena u neformalno obrazovanje u azilnim i prihvatnim centrima. Međutim, kako je marta 2016. političkim dogovorom između Evropske unije i Turske, Balkanska ruta zvanično zatvorena, zbog čega migranti u Srbiji ostaju od nekoliko meseci do nekoliko godina, pitanje uključivanja dece u škole dobilo je na značaju. 
U izveštaju organizacija Save the Children i CIP Centra Sigurno i podržavajuće osnovnoškolsko okruženje za učenike i učenice izbeglice i tražioce azila, zaključuje se da su za uspešnu inkluziju dece u obrazovni sistem, između ostalog, važni priprema dece migranata i njihovih roditelja, domicilne dece i roditelja, kao i priprema škola i obuke nastavnika. Nastavnici ističu potrebu za alatima koji bi im pomogli da učenike iz druge kulture uključe u nastavu, podrže njihovu socijalizaciju i inkluziju u lokalnu sredinu, a takođe za razvoj empatije kod učenika iz domicilne sredine i njihovih roditelja.

Stručnjaci takođe primećuju da problematika uključivanja dece migranata u obrazovni sistem ima velikih sličnosti sa izazovima sa kojima se sreću u inkluziji romske dece u formalno obrazovanje.
Učešće u Susretu je slobodno.

Susreti sa stručnjacima su oblik stručnog usavršavanja umetnika i nastavnika za dramski pedagoški rad i čine program LOTREK centra Beograd koji vodi BAZAART.
